Diari Oficial de la Generalitat Valenciana


Sumari del DOGV 9271, del 04-02-2022 (2022/854)

ACORD de 21 de gener de 2022, del Consell, d'aprovació del Programa especial de productivitat per a la prestació de mòduls addicionals de reforç en centres hospitalaris en 2022.
---------------------------------------------------------------------------------------------------------------------------------------------------------------------------------

### Dades del document

Número de DOGV
:   9271

Data del DOGV
:   04-02-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/854


Data del document
:   21-01-2022

Organisme emissor
:   Conselleria de Sanitat Universal i Salut Pública

Tipus de document
:   Acord

Descriptors 

:   * Conselleria de Sanitat Universal i Salut Pública
    * productivitat
    * salari per rendiment
    * concurs administratiu
    * personal sanitari

ACORD de 21 de gener de 2022, del Consell, d'aprovació del Programa especial de productivitat per a la prestació de mòduls addicionals de reforç en centres hospitalaris en 2022. [2022/854]  
En les últimes setmanes s'està donant de nou un increment en la necessitat d'hospitalització relacionada amb la pandèmia per la covid-19, a causa de la circulació de noves soques més transmissibles i a la limitada duració de la protecció vacunal malgrat l'alta cobertura aconseguida a la Comunitat Valenciana  
És per això que és previsible que s'haja d'ampliar l'estructura de llits tant de crítics com d'hospitalització convencional, la utilització dels hospitals de campanya o d'altres dispositius assistencials i la posada a la disposició de tota la xarxa sanitària privada.  
L'assistència sanitària s'ha reorganitzat, d'acord amb els plans de contingència, per a garantir una adequada atenció dels pacients amb necessitat d'ingrés urgent: desplegant la capacitat total de llits tant d'hospitalització convencional com de cures crítiques, establint un districte únic de derivació de pacients, suspenent tota activitat programada demorable, establint aïllament de cohorts, agrupant tasques en un mateix pacient i reassignant geogràficament o funcionalment al personal afectat per la suspensió de les seues tasques habituals, en funció de les necessitats assistencials, segons la Resolució de 25 de maig de 2021, de la consellera de Sanitat Universal i Salut Pública, per la qual s'acorda l'adopció de mesures per a garantir la capacitat del Sistema Valencià de Salut en matèria de recursos humans, contra la pandèmia provocada per la covid-19.  
  
Malgrat aquest esforç organitzatiu, pot donar-se una elevada sobrecàrrega de treball derivada de l'atenció sanitària. Aquesta sobrecàrrega deriva no sols de l'increment del nombre de pacients hospitalitzats, sinó també del fet que la vigilància d'un pacient covid, tant en unitats de crítics com d'hospitalització convencional, requereix més personal que un hospitalitzat en planta no covid, que la protecció adequada del personal mitjançant l'ús d'EPIS requereix un temps entre pacients i que la incidència elevada afecta també professionals sanitaris actualment en IT, siga per infecció o per quarantena, entre altres factors. Aquesta sobrecàrrega s'ha compensat gràcies a la contractació d'una quantitat considerable de recursos humans. No obstant això, en la situació actual, l'increment de necessitats assistencials pot superar la capacitat reforçada de forma puntual.  
Per això és necessari un programa específic per a contindre l'excés de càrrega assistencial on es produïsca quan siga necessari i, de manera específica mentre dure la sobrecàrrega produïda per la covid-19, de manera que permeta una atenció adequada i de qualitat als i les pacients ingressats.  
La dedicació del personal participant en aquest programa requereix l'oportuna compensació econòmica. En el cas del personal estatutari, aquest tipus d'activitat addicional pot integrar-se en el complement de productivitat que, tal com estableix la Llei 55/2003, de 16 de desembre, de l'Estatut marc del personal estatutari dels serveis de salut, en l'article 43.2.c, està destinat a retribuir, entre altres coses, la participació del personal en programes o activitats concretes. Es tracta d'activitats dutes a terme fora de la seua jornada ordinària i d'atenció continuada, la qual cosa justifica la necessitat d'establir unes retribucions específiques directament vinculades a la realització efectiva de les activitats previstes.  
El personal laboral gestionat directament per la conselleria competent en sanitat podrà accedir a aquest programa després la negociació en el fòrum corresponent.  
Encara que, en tot cas, la millora que ofereix aquest programa proporciona un instrument adequat per al maneig de la càrrega assistencial als hospitals, no ha de perdre's la perspectiva de què es tracta d'un instrument addicional, flexible i conjuntural que s'utilitzarà en la mesura que resulte necessari amb aqueixa finalitat, durant la situació creada per la pandèmia, la qual cosa no ha de fer passar a segon pla la persecució de mesures estructurals i organitzatives orientades a garantir una atenció adequada, a través d'una millor dotació general de la sanitat pública mitjançant un finançament suficient i una més eficient utilització dels recursos disponibles.  
En conseqüència, d'acord amb l'article 28.c de la Llei 5/1983, de 30 de desembre, de la Generalitat, del Consell, a proposta de la consellera de Sanitat Universal i Salut Pública, el Consell, amb la deliberació prèvia, en la reunió de 21 de gener de 2022,  
  
  
ACORDA  
  
Primer. Objecte  
Aquest acord regula la participació voluntària del personal dependent dels centres hospitalaris i altres dispositius sanitaris, fora de la seua jornada ordinària habitual i d'atenció continuada, en el programa específic de reforç de centres hospitalaris per a l'atenció de la sobrecàrrega assistencial ocasionada per la pandèmia covid-19, i estableix el complement retributiu de productivitat que la remunera.  
  
Segon. Àmbit d'aplicació  
Aquest acord és aplicable al personal de qualsevol categoria dependent dels centres hospitalaris, inclosos HACLES i altres dispositius sanitaris: centres d'especialitats, centres sanitaris integrats, servei d'emergències sanitàries, centres de transfusions i resta de dispositius fora de l'àmbit d'Atenció Primària. Si és necessari, hi podran participar les persones contractades per a atenció continuada. El personal laboral subrogat gestionat directament per la Conselleria de Sanitat Universal i Salut Pública podrà accedir a aquest programa amb la negociació prèvia amb la representació del personal i establint mecanismes que eviten la duplicitat de retribució respecte a conceptes equivalents del seu règim propi.  
  
Tercer. Requisits  
Per a la participació en el Programa i cobrament del complement s'hauran de complir tots els requisits següents:  
1. Necessitat de reforç. El programa de reforç en els centres hospitalaris s'aplicarà en els supòsits en els quals es requerisca reforçar els efectius disponibles per a atendre adequadament la demanda assistencial.  
2. Indisponibilitat de personal candidat. Quan, d'acord amb el que es preveu en l'apartat anterior, siga necessària la contractació de professionals, s'utilitzaran els sistemes de selecció de personal temporal establits reglamentàriament. Només en el cas que resulte impossible la contractació s'assumirà la demanda assistencial addicional, siga per professionals de l'equip, del mateix centre, d'altres centres, o fins i tot d'altres departaments de Salut.  
3. Realització fora de la jornada ordinària. La tasca assistencial addicional prevista en aquest acord haurà de dur-se a terme fora de la jornada ordinària i d'atenció continuada del professional, i es desenvoluparà mitjançant la realització de mòduls de 12, 7, 5 o 2,5 hores de duració.  
4. En cap cas podrà percebre's el complement previst en aquest acord quan els pacients inicialment assignats a un servei puguen ser atesos pels membres de l'equip dins del seu horari habitual.  
  
  
Quart. Procediment  
Els mòduls de reforç covid només es podran utilitzar una vegada superat qualsevol indicador corresponent a un nivell d'alerta alt o molt alt establits en el document Indicadors per a la valoració de risc i nivells d'alerta de transmissió de covid-19. Actualització de 29 de novembre de 2021. Això és: ocupació de llits d'hospitalització convencional per casos de covid-19 > 10 %; taxa de noves hospitalitzacions per covid, per 100.000 habitants en 7 dies > 30; Ocupació de llits de cures crítiques per casos de covid-19 > 15 %; o taxa de noves hospitalitzacions en crítics per covid, per 100.000 habitants en 7 dies > 3. La comprovació d'aquest requisit es realitzarà tots els dilluns i tindrà una vigència setmanal.  
La direcció mèdica, d'infermeria o econòmica sol·licitarà a la gerència del departament o a la direcció del centre l'autorització dels mòduls que considere necessaris per a la cobertura de la necessitat assistencial detectada. Es podran oferir mòduls de reforç de 12, 7, 5 o de 2,5 hores i la participació serà voluntària.   
L'oferta es realitzarà inicialment al personal membre del mateix equip (servei, unitat, planta, grup). Quan no existisquen professionals voluntaris dins del mateix equip, i seguint la mateixa lògica d'ordenació, s'oferirà la cobertura dels mòduls a professionals de la resta del centre o d'altres centres, i si, així i tot, no es trobara personal suficient, es podria oferir a professionals d'altres àmbits assistencials.  
  
En el cas que el nombre de personal voluntari excedira de les necessitats de reforç, correspondrà a la direcció competent repartir la càrrega addicional de treball entre els diferents professionals de manera que assegure l'equitat.  
En el cas en què aparega un o una professional candidata a la cobertura de contractes existents una vegada haja sigut autoritzada la realització de mòduls, es prioritzarà la contractació, i l'autorització dels mòduls deixarà de tindre efecte.  
  
Cinqué. Dotació pressupostària  
Aquest programa tindrà una dotació pressupostària anual màxima de 2.000.000,00 ?, d'acord amb el que es preveu al pressupost de la Generalitat per a l'exercici 2022.  
  
Sisé. Retribucions  
1. La retribució per participació en aquest programa té la naturalesa de complement de productivitat de l'article 43.2.c de la Llei 55/2003, de 16 de desembre, de l'Estatut marc del personal estatutari dels serveis de salut.  
2. Les retribucions corresponents a aquest programa seran de 40,25 - per a personal del grup A1; 26,16 - per a A2; 16,10 - per a C1; 12,08 - per a C2, i 8,84 - per a AP, per hora de dedicació. La retribució de les hores en torn nocturn o festiu serà de 46,29 ?; 30,09 ?; 18,51 ?; 13,89 ?, i 10,17 ?, respectivament.  
3. La meritació del complement tindrà caràcter mensual, i es farà efectiu en el mes següent de la realització.  
  
Seté. Tipificació del temps de treball prestat en les jornades addicionals  
El temps de treball prestat inclòs en el present programa tindrà el caràcter de prolongació voluntària de la jornada ordinària general establida. En conseqüència, haurà de respectar-se la duració màxima del temps de treball setmanal en el còmput que corresponga, així com s'aplicaran les regles generals de descans entre jornades de treball i les seues excepcions, tot això d'acord amb el que es preveu en la Directiva 2003/88/CE, de 4 de novembre, sobre ordenació del temps de treball.  
  
  
Huité. Comissió de seguiment  
Amb una periodicitat bimestral, se celebrarà una reunió d'avaluació de caràcter paritari conformada per les direccions generals de Recursos Humans i d'Assistència Sanitària de la conselleria competent en sanitat, i les organitzacions sindicals de la Mesa Sectorial de Sanitat que hagueren votat favorablement el present acord, l'objectiu del qual serà analitzar la utilització del programa i les possibles causes de desviació en la seua eficiència i establir els indicadors pertinents.  
  
Nové. Competència d'autorització  
El procediment de cobertura haurà de ser expressament autoritzat per cada gerència o direcció de centre amb la sol·licitud prèvia de la direcció corresponent.  
  
Deu. Desplegament i execució  
S'autoritza la persona titular de la conselleria competent en sanitat per a executar i desplegar aquest acord.  
  
Onze. Efectes  
Aquest acord tindrà efectes des de l'1 de gener fins al 31 de desembre de 2022.  
  
Dotze. Publicació  
Aquest acord es publicarà en el Diari Oficial de la Generalitat Valenciana.  
  
València, 21 de gener de 2022  
  
La consellera secretària,  
MÓNICA OLTRA JARQUE